Die openbaring aan johannes

Module 7.3

Te veel mense sê dat hulle Openbaring nie lees nie. Party sê hulle verstaan dit nie en party sê dis te vreesaanjaend. So gebeur dit dat baie na ***enige*** lering oor die boek luister en, in baie gevalle, stap hulle vreesbevange en selfs meer verward weg van sulke geleenthede.

Wat ‘n tragedie! Die boek Openbaring maak deel uit van die Woord van God – dit wat ons gewoonlik as die ***goeie boodskap*** beskryf! Openbaring is deel van hierdie *goeie* boodskap. Dit is nie die *paaiboelie-boek* van die Bybel nie! Dit is totaal in pas met die wonderlike inhoud van die totale Skrif. Meer nog; dit vorm die afsluiting en die hoogtepunt van die *goeie* boodskap! Sien dit van meet af vir die wonderlike Godswoord wat dit is, en jou lees sal verander van vrees na fees!

Gewoonlik vrees ons wat ons nie verstaan nie. Wanneer ons verstaan kan ons waardeer, en wanneeer ons waardeer, kan ons dit ons eie maak – dit assimileer! Die volgende aantal ontmoetings is daarop gemik om jou te help verstaan; om die onbekende en onbeminde juis bekend en bemind te maak. Neem deel, vra vrae, gee jou mening…totdat jy die vreugde en hoop van die boek jou eie kan maak.

**IETS OOR DIE WERKWYSE**

Die verstaan van enige probleem of vraagstuk lê in eenvoudige, feitelike verduideliking. Dit is wat jy kan verwag tydens die eerste aantal ontmoetinge. Hierdie eerste ontmoetinge wil vir jou die wetenskaplike, feitelike gereedskap gee om die oënskynlik raaiselagtige boek voor jou oop te breek.

Dit is belangrik dat jy self die boek sal lees, en lees en lees…

Na die aanvanklike verduideliking, is daar baie geleentheid vir bespreking en vrae. Maak gerus notas soos ons aangaan sodat ons dit later sinvol kan bespreek.

Maar hierdie bly die Woord van God. Dit is nie ‘n blote stuk letterkunde vir analise en bespreking nie. As Sy Woord wil dit jou uitnooi en uitdaag om dit deel te maak van jou lewe; dit werklik te verinnerlik; die hoop en troos van die evangelie daarin te sien; om dit uiteindelik ‘n persoonlike viering van verlossing deur Christus te maak.

Jy is deurentyd welkom om vrae skriftelik te vra. As jy nie in die groep wil praat nie, stel jou vraag op skrif en gee dit vir my. Ek sal dit in die komende aanbiedings inwerk of direk hanteer.

‘n Laaste stukkie advies en versoek; gee jouself – en die boek – ‘n kans! Probeer om jou vooroordele af te skud. Probeer om vorige bangmaakverstaan te vergeet. Luister opnuut na ***al*** die feite – en kom tot werklike verstaan van die boek van hoop.

…en o ja - geniet dit…

**KOM ONS LEES…**

Lees die volgende twee gedigte en gesels dan oor die vrae wat gevra sal word:

Die vroue het hom die eerste gewaar

in die loom namiddag toe die arbeid klaar

was – aan die stampblok, in die jong-groen landerye –

en hulle gedrie, geviere, in dun rye

met kruik en geel, wind-ligte kalbas

op heup en skouerdeur die stekerige gras

rustig gestap het na die koel sekoegate

om daar te drentel tot die bruin en laat

skemering en die eerste sterre, met kalm sand

en sagte modder o die enkels, in die hand,

om veel te lag en ure te praat,

of skugterig soms een-een uit te waad

deur die taai waterblomme, naak en blink…

Raka, die aap-mens, hy wat nie kan dink,

wat swart en donker is, van been en spier

‘n lenige boog, en enkeld dier.

***(Uit: Raka, NP van Wyk Louw)***

Moedertjie Gods, gaan huis toe,

Dis klaar.

“hul het my die breek van Sy bene gespaar.”

Moedertjie Gods, kyk, Johannes –

hy wag.

“Maar Hy is vir my gebore daardie nag.”

Moedertjie Gods, jy was ‘Vrou’

al by Kana…

“Het jy gehoor van die rouklaag in Rama?”

Moedertjie Gods, gaan terug,

kyk die bloed…

“Maar ek het Hom aan my bors gevoed.”

Moedertjie Gods, jy is van die aarde,

Hy is van Bo.

“Maar nogtans my Seun, gebore en getoë…”

Moedertjie Gods, hier is dit Hoofskedelplek.

“Maar Hy…”

…is Verlosser – en jy, sondaar, soos ek.

***(Maria, IL de Villiers)***

Gesels oor ooreenkomste en verskille…

***Wat hier volg, is deur Jesus Christus geopenbaar. God het die openbaring oor wat binnekort moet gebeur, vir Hom gegee om aan Sy dienaars bekend te maak. Jesus het toe Sy engel gestuur om Sy dienaar Johannes dit alles te laat sien.***

***Op 1:1***

***OPENBARING* – WAT OP AARDE HET ONS HIER?**

Grieks: *apokalupsis* - Openbaring/onthulling

Deel van groter familie geskrifte nl die **apokalipse.**

Produk van die **apokaliptiek:**

Die *ideologie/verskynsel/denkinhoud* van die *apokaliptisisme.*

**WAT IS APOKALIPTIEK?**

Ideologie of denksisteem wat ontstaan as ‘n minderheidsgroep tot die rant verskuif of verdring word.

Die groep vervang hul waardes met ‘n nuwe simboliese denksisteem en vorm dan ‘n subkultuur (mitologies) wat radikaal breek met die meerderheidsisteem.

Status quo word pessimisties ervaar en beskryf.

Simboliese utopia word geskep waar bose en verlossing uitgebeeld word.

Vlug nie net die toekoms in nie, maar beleef die hede vanuit die perspektief van die toekoms.

Onberispelikheid en martelaarskap word ideale.

***►Eskatologie*** word ‘n belangrike woord. Hier moet duidelik onderskei word tussen:

***Profetiese eskatologie***

Die raadsplan van God in terme van huiduge, werklike geskiedenis en politiek. Konsentreer dus op ‘n toekomsverwagting ***binne die geskiedenis***.

***Apokaliptiese eskatologie***

Visioene nie verwoord in terme van huidige, werklike geskiedenis en politiek. Speel af in ‘n hemelse wêreld op mitologiese vlak. Toekoms moet van ***buite die geskiedenis*** af deurbreek.

**WAT IS APOKALIPTISISME**

Sisteem van konsepte en simbole waarbinne ‘n apokaliptiese beweging sy identiteit uitdruk.

Vorm gewoonlik ‘n geslote groep wat hulle van die dominante sisteem onttrek.

**WAT IS APOKALIPSE?**

Litirêre soort geskrifte wat dieselfde trekke vertoon bv Daniël en Openbaring.

Die saambindende faktor is die simboliese verstaansraamwerk van waaruit dit geskryf is.

Dit is ‘n teks met ‘n verhaal wat ‘n boodskap van God dmv ‘n boodskapper uit ‘n ander wêreld aan ‘n beroemde figuur bevat en wat nou in ‘n situasie van krisis bekend gemaak word. Die boodskap word in die vorm van visioene met ryk en swaar simboliek geopenbaar.

Die boodskap handel oor:

‘n Wêreld ander kant die bestaande werklikheid wat deur God geskep en in stand gehou word

en/of

die einde van die tyd wanneer God die huidige chaotiese toestand gaan beeïndig.

**BESONDERE EIENSKAPPE *EIE* AAN APOKALIPSE**

**Die huidige wêreld word getransendeer**

‘n Ander, beter, volmaakte wêreld lê dus voor

**‘n Anderse geskiedenissiening**

Behandel wêreldgeskiedenis in *periodes*

Gedoen sodat die gelowige homself kan positioneer met die oog op die einde

\*Stel nie belang in die geskiedenis ter wille van die geskiedenis self nie

 Klem: Geskiedenis moet vanuit God se toekoms benader word

 Skryf oor verlededinge vervleg met toekomsdinge

**‘n Pessimistiese toon**

Is sonder hoop vir die bestaande wêreld

Enige hoop lê buite hierdie verdorwe wêreld

Die aftakeling van die goeie vind stelselmatig plaas deur haat en oorloë

**‘n Deterministiese uitkyk**

Die individu glo dat geskiedenis voorafbepaald is en dat jy geen invloed daarop kan hê nie (teenstelling met profesie)

God se wil onaantasbaar en ***sal*** seëvier

**‘n Dualisme**

Anders as by profesie. Profesie sien uitkoms/heil as verandering van werklike situasie binne die geskiedenis en politieke bestel.

Die apokalips skilder uitkoms as ‘n totale einde en aanbreek van totaal nuwe.

**Ryk aan simboliek**

Kommunikeer by uitstek in beelde

Simbole het verskeidenheid betekenismoontlikhede vgl Op 9:7-10

Simbole nie bloot gekoppel aan geskiedenis van die dag – verwys nie na *een* spesifieke situasie alleen

**Engele en bo-natuurlike wesens**

Het bepaalde doel – verduidelik moeilike visioene

\*Ander as profesie waar profete duidelik die boodskap verstaan

**Besondere openbaringsverhale**

Geheime word bekend gemaak

**Oorkoepelende rol van die eindtyd**

Dringendheid

Krisistyd totdat God ingryp

**Oordeelselement**

Altyd teenwoordig

Nie vreeselement vir regverdige

**Verhaalvorm**

Eiesoortige verhale

Fokus nie op kronologie – eerder krisiselemente

**IS DAAR ANDER APOKALIPSE?**

**►Joodse Apokalipse**

Die Henog-versameling

 Die Astronomiese boek

 Apokalips van Weke

 Apokalips van die Diere

 Die boek van Drome

Daniël

4 Esra

Barug

Apokalips van Sefanja

**►Vroeg-Christelike Apokaliptiek**

Die leer van Jakob

Apokalips van Petrus

Herder van Hermas

Apokalips van Paulus

Apokalipse van Maria, Esra, Daniël…

**INTERESSANTHEDE OOR DIE STRUKTUUR**

**DIE *SEWE* – REEKSE**

Die skrywer toon voorliefde vir die gebruik van die getal 7. Dit kom 54 keer voor. Gebruik by uitstek groeperinge of reekse van 7 om die boek te struktureer:

7 gemeentes 1:4a, 11, 20

7 geeste voor die troon 1:4b

7 goue kandelare 1:12, 20, 2:1

7 sterre 1:16, 20, 2:1, 3:1

7 brandende fakkels 4:5

7 geeste van God 3:1, 4:5, 5:6

7 horings en 7 oë (Lam) 5:6

7 engele voor God 8:2

7 donderslae 10:4

7 koppe (die draak) 12:3, 13:1, 17:3, 7, 9

*en meer subtiel:*

7 sëenbedes 1:3, 14:13, 16:5, 19:9, 20:6, 22:7, 10, 14

7 eerbewyse 5:9, 7:910:11, 11:9, 13:7, 14:6, 17:5

*en uiters belangrik:*

7 Godsprake 2:1-3:22

7 seëls 5:1-8:1

7 trompette 8:2-11:18

7 goue bakke 15:7-16:21

Wat is die betekenis hiervan?

Wat beteken dit vir die lees en verstaan van die boek?

**GEPAARDE ENGEL-OPENBARING**

Die skrywer wyk soms af van die 7-reeks strukture. In 17:1-22:9 gebruik hy ‘n gepaarde/paralelle srtuktuur. Die uitdeelstuk toon ‘n kort vergelyking van 17:1-19:10 en 21:9-22:9. Let op hoe presies hierdie twee engel-openbarings ooreenstem.

**EEN GROOT GEHEEL – KLEINER BOUBLOKKE**

Die visoengedeelte (6:1-19:10) lewer baie verstaansprobleme op. Baie geleerdes sê dis dieselfde dinge wat uit ander oogpunt vertel/gesien word bv:

Die goue bak plae 15:1-16:21 word nie chronologies opgevolg deur die trompetplae in 8:6-11:15. Dit verwys ook nie na ander gebeure as wat beskryf word in 6:1-8:1.

Hierdie teorie word die *herhalingsteorie* genoem. Dit sou dan telkens na dieselfde gebeure verwys.

Bybelse geskiedskrywing werk egter nie heeltemal so nie. Vgl die eenvoudige, herhalende opbou van die boek ***Rigters***. Die herhaling word hier gebruik om ‘n patroon van menslike afvalligheid en nood, en Goddelike ingrype, neer te lê.

As profetiese apokalips is dit ook wat in Openbaring gebeur. Die plaag-gedeeltes staan los van mekaar, maar toon ‘n herhalende struktuur – om in apokaliptiese tradisie die *eindgebeure te bevestig*! ***Kronologie is nie die belangrikste bindingslyn nie – eerder herhaling van die patroon van toekomstige gebeure.***

Daarom is tydsaanduidings vaag en verwarrend – veral in moderne vertalings. Die volgende is baie belangrik om te verstaan:

*Na hierdie dinge/hierna (NAV)* in bv 4:1, 7:1, 9; 15:5; 18:1; 19:1 word meerendeels geskryf ***en ek het gesien***of ***toe het ek gesien***.

Wat belangrik is, is die skrywer se *plek* wanneer hy ‘n visioen sien/beskryf! In bv 1:10 – 3:22 is dit ‘n visioenervaring in hierdie wêreld. In 4:1 begin ‘n visioenervaring in die hemelse wêreld. Dit het geweldige implikasies vir die verstaan van simbole, tydservaring ens.

\*\*\*\*\*

Met watter struktuur jy ookal werk – Jesus Christus staan sentraal; oorwinnend, troostend, bemoedigend!

Dis die goddelose wat heeltyd aan die pen ry…

**‘N LAASTE WOORD OOR “PROFETIESE” DUIDELIKHEID**

***1c – om bekend te maak***

 Nie so duidelike term

 Letterlike betekenis = om duidelik aan te dui

 Maar in profesie (semantiese betekenis) – slegs aanduiding/verwysing

 Om breë gedagte aan te dui

 Hand 11:28 – Agabus se voorspelling = aanduiding

 Jesus in ***Johannes***:

 12:32-33

 18:32

 21:19

 ***Vra altyd interpretasie***

*The author expresses the difficulty in understanding the revelation, and perhaps even emphasizes the necessity of* ***informed interpretation****.*

|  |  |  |
| --- | --- | --- |
| **SIMBOOL** | **TEKS** | **BETEKENIS** |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

**AANTEKENINGE**